open-index/open-wikipedia-markdown huggingface dataset:
Ιωάννης Μαυρομάτης (16ος αιώνας)

Ο **Ιωάννης Μαυρομάτης** ήταν Έλληνας λόγιος του 16ου αιώνα.
## Βιογραφικά στοιχεία
Γεννήθηκε στην Κέρκυρα και έζησε στην Βενετία και την Νεάπολη. Διετέλεσε βιβλιοθηκάριος της Βιβλιοθήκης της Νεαπόλεως, και συνέταξε κατάλογο των εντύπων και χειρογράφων της βιβλιοθήκης.

## Πηγές
* 

Κατηγορία:Έλληνες λόγιοι του 16ου αιώνα
Κατηγορία:Έλληνες βιβλιογράφοι
Ιωαννίκιος Καρτάνος

Ο **Ιωαννίκος Καρτάνος** ήταν Έλληνας λόγιος του 16ου αιώνα. Γεννήθηκε στην Κέρκυρα. Ήταν ιερομόναχος και μέγας πρωτοσύγγελος. Φυλακίστηκε όταν διέτριβε στην Βενετία, και στην φυλακή έγραψε μετάφραση των κατά την κρίση του σημαντικότερων τμημάτων της Παλαιάς Διαθήκης στην καθομιλουμένη γλώσσα. 

Όταν απολύθηκε από την φυλακή δεν ησύχασε, αλλά πήγε στην μεγάλη Εκκλησία και ζήτησε να ανταμειφθεί για το πόνημά του, ζητώντας να προβιβαστεί σε αρχιερέα. Ο Πατριάρχης όμως απέκρουσε το αίτημα του Καρτάνου, αποκαλώντας τον ετερόδοξο και ανάξιο να προΐσταται χριστιανικού ποιμνίου. Ο Ρουσάνος μάλιστα συμβούλευσε τον Μητροπολίτη Ναυπάκτου Αθανάσιο (επειδή τότε ο Καρτάνος διέτριβε στην επαρχία αυτή), να κηρύξει αιρετικό τον Καρτάνο και Καρτανίτες αυτούς που λάθρα ή φανερά δέχονταν τα συγγράμματα του Καρτάνου.

## Συγγράμματα
* *Ἡ[[Η Παλαιά τε και Νέα Διαθήκη| Παλαιά τε καὶ Νέα Διαθήκη, ἤτοι τὸ ἄνθος καὶ ἀναγκαῖον αὐτῆς]]* (1536)
* Λόγοι που συνεκδόθηκαν με το Άνθος και μετατυπώθηκαν με τον Θησαυρό του Δαμασκηνού το 1638
* Έκθεση του θείου καθήκοντος
* Ιατροσόφιο συνταχθέν και ελεγθέν από των τριών ιατρών Ιπποκράτους, Γαληνού και Μελετίου
## Πηγές

* 
*  Jeffreys, M., «Ioannikios Kartanos. “Βιβλίον πάνυ ὠφέλιμον” » , Ἑλληνικά, 50, 1 (2000), σσ. 45-53
## Βιβλιογραφία
*Κακουλίδη-Πάνου Ελένη, «Ιωαννίκιος Καρτάνος. Συμβολή στη δημώδη πεζογραφία του 16ου αιώνα», Θησαυρίσματα, τομ.12 (1975),σελ. 218-256

Κατηγορία:Έλληνες λόγιοι του 16ου αιώνα
Μιχαήλ Ερμόδωρος-Λήσταρχος

Ο **Μιχαήλ Ερμόδωρος-Λήσταρχος** ήταν Έλληνας ιατρός και λόγιος του 16ου αιώνα.

## Βιογραφικά στοιχεία
Γεννήθηκε στη Ζάκυνθο στις αρχές του 16ου αιώνα. Νέος ακόμα μετακόμισε με υποτροφία στην Ιταλία, όπου έγινε μαθητής στο Ελληνικό Γυμνάσιο της Ρώμης. Από εκεί συνέχισε τη μόρφωσή του με σπουδές ιατρικής στα πανεπιστήμια της Ρώμης και της Φερράρα, όπου άκουσε τις παραδόσεις του Μάρκου Αντιμάχου. Μετά τις σπουδές του τον προσεκάλεσαν στη Χίο, όπου δίδαξε στην ακμάζουσα τότε Σχολή της Χίου.

Στη Χίο ο Λήσταρχος μόρφωνε νεανίσκους. Στη συνέχεια πήγε στην Κωνσταντινούπολη, όπου δίδαξε ως καθηγητής της Πατριαρχικής Ακαδημίας. Το 1540 τον κάλεσαν πάλι στην Ιταλία, όπου διορίστηκε καθηγητής στη Φερράρα από το 1546 ως το 1547, οπότε και έλαβε πρόσκληση του Πατριάρχη Διονύσιου να έρθει στην Κωνσταντινούπολη για να διδάξει στο νεοϊδρυθέν Ελληνικό σχολείο. 

Επέστρεψε στη Χίο, όπου νυμφεύθηκε και συνέχισε το επάγγελμα του ιατρού και του διδασκάλου στη Σχολή της Χίου ως το 1560. Καθώς αναφέρεται δίδαξε στη σχολή αυτή ακόμα και ιατρική. Απεβίωσε πιθανώς στη Χίο το έτος 1600.

Ο Ερμόδωρος ήταν ένας από τους επιφανείς λογίους του 16ου αιώνα, *«διακριθείς και επαινεθείς όχι μόνον δια την σοφίαν του, αλλά και δια την φιλάνθρωπον άσκησιν του ιατρικού του έργου»*. Ο Παχώμιος Ρουσάνος τον εγκωμίασε. Πίσω του άφησε άξιους μαθητές, τέσσερις στη Χίο και δέκα αλλού. Τέλος αναφέρουμε ότι διασύρθηκε τρομερά, από τον Θωμά Ελεαβούλκο, για κάποιον άγνωστο λόγο.

## Συγγράμματα
* Στη Χίο συνέταξε επιστολές προς Βουδαίο, Ματθαίο Δεβάρη, Λάζαρο Βοναμίκο, Γεώργιο Κορίνθιο, Ιωάννη Ζυγομαλά και Θεοφάνη Ελεαβούλκο, τις οποίες δημοσίευσαν οι Κρούσιος, Λαμίος και Μουστοξύδης.
* Στην Κωνσταντινούπολη έγραψε κατά Θεοδόσιο Ζυγομαλά, το «*Προτρεπτικόν τοίς σπουδάζουσι νέοις*».
* Συνέγραψε επίσης κατά Κράσσον, και ποιήματα στην ελληνική και τη λατινική, ενώ κατά μερικούς άλλους έγραψε επίσης παρατηρήσεις εις τα του Δημοσθένους.

Προς αυτόν έγραψαν επιστολές οι Ελεαβούλκος, Ρουσάνος, Πατριάρχης Διονύσιος, Ματθαίος Δεβάρης, Γεώργιος Κορίνου, Λάσκαρις και άλλοι.

## Πηγές
* 
* Αθανάσιος Ι. Γκιάλας: *Η ελληνική Ιατρική και οι Έλληνες ιατροί από της Αλώσεως μέχρι της Εθνεγερσίας*, βραβείο Ακαδημίας Αθηνών, Αθήναι 1979, σελ. 30

Κατηγορία:Έλληνες λόγιοι του 16ου αιώνα
Κατηγορία:Έλληνες ιατροί του 16ου αιώνα
Άγγελος Βεργίκιος

Ο **Άγγελος Βεργίκιος** (γαλλικά: *Ange Vergèce*, †1569) ήταν Έλληνας λόγιος του 16ου αιώνα.

## Βιογραφικά στοιχεία
Γεννήθηκε στην Κρήτη. Επί της βασιλείας του Φραγκίσκου Α' εγκαταστάθηκε στη Γαλλία ζώντας από την αντιγραφή κωδίκων. Ήταν υπέροχος καλλιγράφος και η γραφή του θαυμάστηκε από όλους τους τότε λογίους. Απέκτησε φήμη σε όλη την Ευρώπη και θεωρήθηκε στο είδος αυτό ο άριστος μεταξύ των συγχρόνων του. Ο περίφημος Άγγλος καλλιγράφος Ερρίκος Στέφενς συγκαταριθμείται μεταξύ των μαθητών του Βεργικίου, του οποίου το όνομα έγινε συνώνυμο καλλιτεχνικής τελειότητας. 

μικρογραφία|Μια σελίδα από το Κατά Ιωάννη Ευαγγέλιο που τύπωσε ο Garamond το 1550 με γραμματοσειρά η οποία βασίζεται στη γραφή του Βεργίκιου
Ο βασιλιάς Φραγκίσκος τον διόρισε επιθεωρητή της συλλογής ελληνικών βιβλίων και τον πλήρωνε αδρά. Ο Βεργίκιος δεν ήταν απλώς άριστος καλλιγράφος, αλλά και κορυφαίος φιλόλογος. Αντέγραψε χειρόγραφα που είχαν σχεδόν καταστραφεί από τον χρόνο και από την κακή χρήση, εμπλούτισε την συλλογή με νέα, και ενέπνευσε στον Φραγκίσκο τον ευγενή ζήλο του τυπώματος και της έκδοσης πολλών από αυτά τα χειρόγραφα. Στον Βεργίκιο οφείλεται η πρώτη διάδοση ελληνικών, λατινικών και εβραϊκών βιβλίων στη Γαλλία, καθώς και η χάραξη των πρώτων τυπογραφικών στοιχείων.

Η ελληνική γραμματοσειρά Grecs du Roy αναπτύχθηκε από τον *Claude Garamond* το 1541 με πρότυπο την μορφή της γραφής του Βεργίκιου. Σε αυτήν ενσωματώθηκαν πολλές από τις λιγατούρες και οι εναλλακτικές μορφές γραμμάτων του. Σύμφωνα με το συμβόλαιο με το οποίο παραγγέλθηκε η δημιουργία της, ο Βεργίκιος ήταν υπεύθυνος για την έγκριση και την συλλογή των τυπογραφικών στοιχείων.

## Συγγράμματα

* Αξιόλογα καλλιγραφήματα του Βεργικίου που έγραψε το 1535 ως το 1566 κοσμούν τις βιβλιοθήκες της Γαλλίας, Ιταλίας, και άλλων τόπων.
* Μετέφρασε στα λατινικά το *«Περί ποταμών και ορών επωνυμίας»* του Πλουτάρχου.

## Παραπομπές


## Πηγές
* 
* 

Κατηγορία:Έλληνες λόγιοι του 16ου αιώνα
Κατηγορία:Έλληνες βιβλιογράφοι
Κατηγορία:Έλληνες φιλόλογοι
Κατηγορία:Έλληνες μεταφραστές
RC 44

To RC 44 είναι ελαφρύ αγωνιστικό σκάφος ιστιοπλοΐας υψηλών επιδόσεων. Όλα τα σκάφη είναι πανομοιότυπα και σχεδιάστηκαν από τον ολυμπιονίκη και τέσσερις φορές νικητή του Americα's Cup Νεοζηλανδό Cutts Russel. Το σκάφος έχει μήκος 44 πόδια και είναι κατασκευασμένο από ανθρακονήματα (carbon). Το πλήρωμα αποτελείται από 8 άτομα που μπορεί να είναι και 6 όταν γίνονται αγώνες Match Race (ιστιοδρομία με ζευγάρια σκαφών).
## Τεχνικά Χαρακτηριστικά
### Βασικά Μεγέθη

### Ιστιοφορία

### Κατασκευή
Η γάστρα και το κατάστρωμα είναι κατασκευασμένα από σάντουιτς εποξικής ρητίνης και ανθρακονημάτων. Το κατάρτι επίσης είναι κατσκευασμένο από ανθρακονήματα και αποτελείται από δύο τμήματα για να είναι δυνατή η μεταφορά του. Το κόκπιτ (δηλαδή ο βασικός χώρος εργασίας του πληρώματος) είναι ανοιχτό, χωρίς υπερκατασκευές για μέγιστη ευελιξία των αθλητών, ενώ ο τιμονιέρος οδηγεί με δύο τιμόνια - ρόδες από ανθρακονήματα. Τα ξάρτια του σκάφους είναι από PBO (ίνες πολυβενζοξαζόλης) για τη μέγιστη αντοχή με το μικρότερο βάρος.

## Αγώνες
Στα RC 44 αγωνίζονται οι κορυφαίοι επαγγελματίες ιστιοπλόοι από όλο τον κόσμο ενώ οι χορηγίες περιλαμβάνουν κολοσσούς της πληροφορικής, της αυτοκινητοβιομηχανίας και πιστωτικών ιδρυμάτων. Η διεθνής κλάση RC 44 σε συνεργασία με την Παγκόσμια Ιστιοπλοϊκή Ομοσπονδία (ISAF), διοργανώνουν κάθε χρόνο σειρά 6 αγώνων σε ολόκληρο τον κόσμο (με δύο τουλάχιστον αγώνες στην Ευρώπη)που διέπονται από του κανονισμούς της κλάσης και της ISAF. Από τις διοργανώσεις αυτές προκύπτει η συνολική βαθμολογία και ο νικητής.

## Εξωτερικοί σύνδεσμοι
* Κλάση RC 44
* Παγκόσμια Ιστιοπλοϊκή Ομοσπονδία
* Ιστοσελίδα του Cutts Russel
* Πληροφορίες για ΜΜΕ

Κατηγορία:Ιστιοφόρα
Νικόλαος Βεργίκιος

Ο **Νικόλαος Βεργίκιος** ήταν Έλληνας λόγιος του 16ου αιώνα. Γεννήθηκε στην Κρήτη. Πατέρας του ήταν ο Άγγελος. Αποδήμησε το 1540 στη Γαλλία όπου και διέτριψε. 

## Συγγράμματα
* Στίχοι εις Ανδριανόν τον Τούρναβον

## Πηγές
* 

Κατηγορία:Έλληνες λόγιοι του 16ου αιώνα
Ιωάννης Βεργίκιος

Ο **Ιωάννης Βεργίκιος** ήταν Έλληνας λόγιος του 16ου αιώνα ο οποίος έγραψε στα ιταλικά ιστορία της Κρήτης από αρχαιοτάτων χρόνων έως το 1597. Σύμφωνα με τον Σοφοκλή Οικονόμο ήταν πιθανώς συγγενής του Άγγελου Βεργίκιου, άποψη που υιοθετεί και ο Σάθας.

## Πηγές
* 
* 

Κατηγορία:Έλληνες λόγιοι του 16ου αιώνα
Γεώργιος Βεργίκιος

Ο **Γεώργιος Βεργίκιος** ήταν Έλληνας λόγιος του 16ου αιώνα. Φαίνεται ότι ήταν συγγενής του Άγγελου. Στην Βιβλιοθήκη του Δουβλίνου φυλάγεται το εξής χειρόγραφο: «Μιχαήλ του Ζυγίζου εξήγησις κατά πλάτος εις τον Θουκυδίδην κατά λέξιν και κατά νούν, παρά του εντίμου Γεωργίου του Βερκικίου (sic)».

## Πηγές
* 

Κατηγορία:Έλληνες λόγιοι του 16ου αιώνα
Νίκανδρος Νούκιος

Ο **Ανδρόνικος** ή **Νίκανδρος Νούκιος** ήταν Έλληνας λόγιος του 16ου αιώνα.

## Βιογραφικά στοιχεία
Γεννήθηκε στην Κέρκυρα. Αποδήμησε από την πατρίδα του λόγω πολλών δυστυχημάτων. Διέτριβε στη Βενετία, όπου εξέδωσε το 1545 το Τυπικό της Εκκλησιαστικής ακολουθίας με έξοδα κάποιου Δαμιανού φιλοχρίστου. 

Εκείνο τον χρόνο έφτασε στη Βενετία ο Perrenot de Granvelle, άνδρας ειδήμων των ανατολικών γλωσσών, τον οποίο είχε στείλει ο πρωθυπουργός του Καρόλου Ε’ ως πρέσβη στην Κωνσταντινούπολη για να συνομολογήσει ανακωχή με τον Σουλτάνο Σουλεϊμάν.

Ο Νούκιος γνωρίστηκε με τον Γεράρδο και τον ξενάγησε στη Βενετία και του πρότεινε να τον ακολουθήσει στην Κωνσταντινούπολη. Ο πρέσβης δέχτηκε την πρόταση και ο Έλληνας τον συνόδευσε διαμέσου της Ιλλυρίας και της Θράκης. 

Ο Νίκανδρος ωφελούμενος της ευκαιρίας ανέλαβε το αξιέπαινο σχέδιο της συγγραφής του οδοιπορικού του, στο οποίο έδωσε τον τίτλο «Αποδημίας». Μετά από την επιστροφή του στη Βενετία συνειδητοποίησε ότι οι ομογενείς του αγνοούσαν τις χώρες της Δύσης και γι' αυτό ξεκίνησε για καινούργιο ταξίδι με τον ίδιο σκοπό της συγγραφής οδοιπορικού, περνώντας από την Πάδοβα, τη Φερράρα και άλλες πόλεις της Ιταλίας, και φτάνοντας στο Τρέντο, όπου συνάντησε τη συγκροτημένη σύνοδο. Από εκεί πέρασε τις Άλπεις, βγήκε στη Γερμανία και παρατηρεί την καινούργια θρησκεία που διέδιδαν ο Μαρτίνος Λούθηρος και ο Φίλιππος Μελάγχθων. Από την Ουλμ και τον Δούναβη πέρασε στη Σουηβία και μετά από μια σειρά Γερμανικών πόλεων φτάνει στην Κολωνία και την περιγράφει αυτή και τα πολυάριθμα λείψανα των αγίων που φυλάγονται εκεί. Εκεί γνωρίζει τους Αναβαπτιστές και τον αρχηγό τους, τον Ιωάννη τον εκ Μύνστερ, τις δοξασίες τους. Από εκεί πήγε στο Ακουΐσγρανο (Άαχεν) και περιγράφει λεπτομερώς τη στέψη των Αυτοκρατόρων. 
## Συγγράμματα
* Αποδημίες. Βιβλίο Α’. Φυλάγεται στη Βοδλεϊνή βιβλιοθήκη 
* Αποδημίες. Βιβλίο Β’. Φυλάγεται στη Βοδλεϊνή βιβλιοθήκη. Δημοσιεύτηκε με Αγγλική μετάφραση και ιστορικών σημειώσεων από τον Ι. Κράμερ (The second Book of the travels of Nicander Nucius of Corcyra, London 1841) παραλείποντας τα τρία τελευταία κεφάλαια, τα οποία εξέδωσε ο Μουστοξύδης
* Αποδημίες. Βιβλίο Γ’. Φυλάγεται στην Αμβροσιανή βιβλιοθήκη. Εκδόθηκαν από τον Μουστοξύδη 
## Πηγές
* Κωνσταντίνος Σάθας (1868). «Νίκανδρος Νούκιος». *Νεοελληνική Φιλολογία: Βιογραφία των εν τοις γράμμασι διαλαμψάντων Ελλήνων, από της καταλύσεως της Βυζαντινής Αυτοκρατορίας μέχρι της Ελληνικής εθνεγερσίας (1453-1821).* Αθήνα, εκ της τυπογραφίας των τέκνων Ανδρέου Κορομηλά.

Κατηγορία:Έλληνες λόγιοι του 16ου αιώνα
Αψαράδες

Ο αδελφοί **Θεοφάνης** και **Νεκτάριος** οι **Αψαράδες** ήταν Έλληνες λόγιοι μοναχοί του 16ου αιώνα.
## Βιογραφικά στοιχεία
Οι "αυτάδελφοι" (φυσικοί αδελφοί) ιερομόναχοι κατάγονταν από τα Ιωάννινα. Υπήρξαν κτίτορες της Μονής του Τιμίου Προδρόμου στο Νησί των Ιωαννίνων.  Συνέχισαν τον μοναχικό τους βίο στους απόκρημνους βράχους των Μετεώρων της Θεσσαλίας όπου έκτισαν την Μονή Βαρλαάμ, στην οποία κατάλυσαν. 

Ο Θεοφάνης απεβίωσε την 17 Μαΐου 1544, ο Νεκτάριος την 7 Απριλίου 1550. Η μνήμη τους γιορτάζεται από την Εκκλησία.

## Συγγράμματα
Έγραψαν την αυτοβιογραφία τους, η οποία συμπεριλήφθηκε στην ακολουθία που εξέδοσε ο Μητροπολίτης Μόρων Ματθαίος.
## Πηγές

* 

Κατηγορία:Έλληνες λόγιοι του 16ου αιώνα
Κατηγορία:Βιογραφία-επέκταση
Στυλιανός Ρίκης

Ο **Στυλιανός Ρίκης** ήταν Έλληνας λόγιος του 16ου αιώνα.
## Βιογραφικά στοιχεία
Γεννήθηκε στην Κέρκυρα. Σπούδασε στην Ιταλία και εκεί διέτριβε ζώντας από την αντιγραφ’η Ελληνικών κωδίκων.
## Συγγράμματα
* Ακολουθία του οσίου πατρός ημών Στυλιανού του Παφλαγόνως. Εκδόθηκε αρχικά από τον Θεόδωρο Προσελέντου το 1690 και ανατυπώθηκε δια επιμελείας και δαπάνης Θ. Προσελέντου, ομώνυμου και δισέγγονου του πρώτου.
* Στο χειρόγραφο αυτό υπάρχουν επτά ζεύγη ικετρίων στίχων προς τον Ιησού, πιθανώς ποιθέντων από τον Ρίκη. 
## Πηγές
* 

Κατηγορία:Έλληνες λόγιοι του 16ου αιώνα
Κατηγορία:Έλληνες βιβλιογράφοι
Ιωάννης Αλβάνης

Ο **Ιωάννης Ιερώνυμος** ο **Αλβάνης** (*Giovanni Gerolamo Albani*, 4 Μαρτίου 1509 - 25 Απριλίου 1591) ήταν Ιταλός καρδινάλιος του 16ου αιώνα.

## Βιογραφικά στοιχεία
Η καταγωγή του ήταν από την περιφανή Οικογένεια Αλμπάνι. Γεννήθηκε το 1509. Πατέρας του ήταν ο Φραγκίσκος Αλβάνης. Μετανάστευσε τον 16ο αιώνα από την Ήπειρο στην Ιταλία, διαφεύγοντας την οθωμανική τυραννία.

Προορίζονταν για στρατιωτική σταδιοδρομία, αλλά ο πατέρας του, άνθρωπος φιλομαθής φρόντισε ο γιος του να μάθει γράμματα. Ο Ιωάννης διδάχτηκε τις καλές τέχνες και έμαθε το αστικό και κανονικό δίκαιο. Διαπρέπων και στα δύο δίκαια κατατάχτηκε στο στρατιωτικό αν και του άρεσαν μόνο τα γράμματα. Υπηρέτησε υπό την σημαία του Αγίου Μάρκου, και στην Βενετική Δημοκρατία, και για τις εξαιρετικές του υπηρεσίες διορίστηκε στην υψηλότερη θέση της Βεργάμμου, την οποία διαχειρίστηκε έντιμα. 

Παντρεύτηκε, αλλά απώλεσε την σύζυγό του, η οποία του άφησε πολλά παιδιά. Ο καρδινάλιος Αλεξανδρίνης, ιεροεξεταστής τότε στην Βενετία, γνώρισε τον Αλβάνη και εκτίμησε τις βαθιές γνώσεις του στον νομικό τομέα. Όταν ο Αλεξανδρίνης εκλέχτηκε Πάπας (1566) και ονομάστηκε Πίος Γ' προσκάλεσε στη Ρώμη τον Αλβάνη.

Το 1583, μετά τον θάνατο του Γρηγορίου ΙΓ', ήταν να γίνει Πάπας, λόγω των παιδιών του όμως, αυτό δεν έγινε δυνατό.

Πέθανε στις 23 Απριλίου 1591.
## Συγγράμματα
Ο Αλβάνης έγραψε πολλά, από τα οποία τα κυριότερα είναι: 
* De immunitate ecclesiarum, 1553
* De polestate Papaeet consilii.Lugduni 1558 Venetiis 1561
* De cardinalibuw. De donatione Constantini, 1584
## Παραπομπές

## Πηγές
* 

Κατηγορία:Έλληνες λόγιοι του 16ου αιώνα
Κατηγορία:Ιταλοί καρδινάλιοι
Διονύσιος Ζαννετίνος

Ο **Διονύσιος Ζαννετίνος** ήταν Έλληνας λόγιος του 16ου αιώνα.
## Βιογραφικά στοιχεία
Η καταγωγή του ήταν από την Κρήτη. Το θρήσκευμα Καθολικός. Αναφέρεται αρχικά ως δυτικός επίσκοπος των ενωμένων εκκλησιών Κέω και Κύθνου. Παραιτήθηκε από αυτές τις εκκλησιαστικές διοικήσεις και ανέλαβε άλλες δύο στην Κρήτη το 1538, τις ενωμένες επισκοπές της Χερσονήσου και του Μυλοποτάμου.

Ο Διονύσιος διέπρεψε δια της έξοχης πολυμάθειάς του. Παρευρέθηκε στην Σύνοδο της Τριδεντίνη και υπόγραψε στα πρακτικά με το όνομά του και το συμπληρωματικό «*Graecus*» (Έλλην). Ο ιστορικός Μαλλαβιτζίνος που κατέγραψε τα της συνόδου αυτής αναφέρει εκτός των άλλων και το παράστημα της Ελληνικής ψυχής του Διονύσιου. Τις δε θεολογικές του ικανότητες απέδειξε ο Ζαννετίνος όταν αγωνιζόμενος να αποδείξει την δικαίωση των ασεβών και διαλεγόμενος περί των εκτάκτων εισοδημάτων των επισκοπών. Πολλοί τον θαύμασαν και τον επαίνεσαν για τα λόγια του στην σύνοδο αυτή, διότι ο επίσκοπος Καβήνσιος μέσα στην την έξαψη της λογομαχίας έβαλε χέρι στο μούσι του Κρητικού και του ξερίζωσε μια χούφτα τρίχες. Οι πρεσβευτές και πατέρες ταράχτηκαν για την ασεβή και απροσδόκητη αυτή πράξη του Καβήνσιου και τιμώρησαν τον υβριστή όπως έπρεπε, ενώ ο Δημήτριος γονυπετής παρακαλούσε να συγχωρέσουν τον αντίδικό του και να μην του φερθούν σκληρά. 

Απόθεσε την επισκοπή της Χερσονήσου το 1549 και την επισκοπή του Μυλοποτάμου το 1555 και αναχώρησε για την Βενετία, όπου πέθανε το 1566.
## Συγγράμματα
Ο Νικόλαος Σοφιανός προσφωνεί τον Διονύσιο στην μετάφραση του «Περί παίδων αγωγής» του Πλουτάρχου και του πλέκει δίκαιο έπαινο. 

Του Διονυσίου λόγος βρίσκεται στα πρακτικά της Συνόδου της Τριδεντίνης. Εκτός του λόγου αυτού, άλλο έργο δεν είναι γνωστό.
## Πηγές
* 

Κατηγορία:Έλληνες λόγιοι του 16ου αιώνα
Γεώργιος Καλύβας

Ο **Γεώργιος Καλύβας** ήταν Έλληνας λόγιος του 16ου αιώνα.(;-μετά το 1527). Άκμασε περί το έτος 1525. 
## Βιογραφικά στοιχεία
Γεννήθηκε στη Ρόδο ή, κατά το Γεώργιο Μαρκόπουλο στο Ορεινό. Έζησε από κοντά την άλωση της Ρόδου από τον Σουλεϊμάν το 1522. Έφυγε από τη Ρόδο και εγκαταστάθηκε στη Σητεία, ενώ έχασε όλη του την περιουσία και τη βιβλιοθήκη του στον καιρό της πολιορκίας της Ρόδου. Προτού εγκατασταθεί στη Σητεία πήγε στο Ορεινό, όπως γράφει ο ίδιος, με σκοπό να ξεκουραστεί. Ίδρυσε σχολή στη Σητεία και δίδασκε εκεί επί πολλά χρόνια.

Στο χωριό Κεντρί υπάρχει οικογένεια Καλύβηδων. Ένας από αυτούς ήταν ο Μάρκος Καλύβης (γεννήθηκε το 1829), ο οποίος ήταν εύπορος. Πιστεύεται, λοιπόν, ότι η οικογένεια αυτή προέρχεται από το Γεώργιο Καλύβα (καθώς κατάγονται και εκείνοι από το Ορεινό).
## Συγγράμματα
* Περιέγραψε την άλωση της Ρόδου από τους Οθωμανούς.
* Λόγος εις την Μεταμόρφοσιν του Χριστού
* Ερωταποκρίσεις πεντήκοντα περί διαφόρων θεολογικών ζητημάτων (για τα επτά μυστήρια, άζυμα, filioque)
* Σύμμικτα
* Επιστολές δέκα επτά προς διαφόρους. 
Προς τον Καλύβα διευθύνουν επιστολές ο Ιωάννης Αβραμίου, Αντώνιος Έξαρχος, Ιωάννης Ναθαναήλ, Νικόλαος και Μαθουσάλας ο μοναχός.
## Πηγές
* 
* 
## Βιβλιογραφία
*Κ.Ι.Δυοβουνιώτης, *Γεώργιος Καλύβας*, Επ.Επ.Ετ. Βυζ. Σπουδών, τομ.6(1929), σελ.80-99
*Κ.Ι.Δυοβουνιώτης, *Η περί μυστηρίων διδασκαλία του Γεωργίου Καλύβα*, Θεολογία, τομ.7 (1929), σελ.289-311
*Στ.Παπαδόπουλος, *Καλύβας Γεώργιος*, Θρησκευτική και Ηθική Εγκυκλοπαίδεια, τομ. 7,(1965), στ.280-281
*Νικ. Τωμαδάκης, *Ο Κρης θεολόγος Γεώργιος Καλύβας και το έργον του*, Κρητολογία, τομ.14-15 (1982), σελ.34-48
*Γεώργιος Μαρκόπουλος, *Γεράπετρος και Γεραπετρίτες*, Μορφωτική Στέγη Ιεράπετρας, 2002.

Κατηγορία:Έλληνες λόγιοι του 16ου αιώνα
Κατηγορία:Ορθόδοξοι λόγιοι
Αντώνιος Καλλιέργης

Ο **Αντώνιος Καλλιέργης** ήταν Έλληνας λόγιος του 16ου αιώνα.

## Βιογραφικά στοιχεία
Γεννήθηκε στην Κρήτη. Ήταν πολυμαθέστατος και ανθηρός ποιητής, εύστοχος μιμητής των αρχαίων λυρικών. Τον Καλλιέργη επαινεί ο Σοφιανός ονομάζοντάς τον «ενδοξότατο» και «δοχείο των αρετών». 

## Συγγράμματα
* Ιστορία της Κρήτης μέχρι του 1303.

## Πηγές
* 



Κατηγορία:Έλληνες λόγιοι του 16ου αιώνα
Κατηγορία:Έλληνες ιστορικοί
Ελευθέριος Ρόδιος

Ο **Ελευθέριος Ρόδιος** ήταν Έλληνας λόγιος του 16ου αιώνα.

## Βιογραφικά στοιχεία
Γεννήθηκε στη Ρόδο και ήταν μοναχός. Άκμασε τον καιρό της πολιορκίας της πατρίδας του το 1522. Πέθανε το 1545.

## Συγγράμματα
* «Ιστορία της Ρόδου κατά τους μεσαιωνικούς χρόνους».

## Πηγές
* 

Κατηγορία:Έλληνες λόγιοι του 16ου αιώνα
Κατηγορία:Βιογραφία-επέκταση
Ζαχαρίας Σκορδύλιος

Ο **Ζαχαρίας Σκορδύλιος** ή **Μαραφαράς** ήταν Έλληνας λόγιος του 16ου αιώνα.

## Βιογραφικά στοιχεία
Γεννήθηκε στον Κύδωνα της Κρήτης. Σπούδασε στο πανεπιστήμιο της Πάδοβας και διέτριψε ως εφημέριος στην Βενετία πριν το 1562. Έγινε επίτροπος του Πατριάρχη Κωνσταντινουπόλεως Ιωάσαφ. Λέγεται ότι ζούσε το 1588.

## Συγγράμματα
* Επιμελήθηκε και διόρθωσε το 1563 το εκδοθέν Ωρολόγιον.
* Στο τέλος του Ωρολογίου προσάρτησε το «Σύνταγμα εκ των θείων και ιερών κανόνων και των εκκλησιαστικών παραδόσεων των αγίων πατέρων».
* Το 1588 εξέδωσε στη Βενετία στην οικία Πέτρου Τζανέτου και με επιμέλεια του ιερέα Βλαστού Κρητός, του επονομαζομένου Πουνιαλέτου τα «Περί συγγενείας βαθμών ή συνοικεσίων».
* Σχόλιον διασαφητικόν «περί των του θείου βαπτίσματος Βαλσαμών (γρ. Βαθμών) του αυτού Ζαχαρίου ιερέως»
* Στίχοι ιαμβικοί εις την υπεραγίαν Θεοτόκον, και έτεροι εις την αφιέρωσιν του Ενετίσι ναού του μεγαλομάρτυρος Γεωργίου των Γραικών
* Ανταποκρίσεις των Ελλήνων προς τας ερωτήσεις του Κλαυδίου (γρ. Καρόλου) της Γουΐσης, καρδινάλεως Λουθιραγγίας. Δημοσιεύτηκε από τον Λάμιο στην Φλωρεντία το 1738
* Δωδεκάστιχο ηρωελεγείο επίγραμμα στην έκδοση του Τουρριανού

## Πηγές
* 
* 

Κατηγορία:Έλληνες λόγιοι του 16ου αιώνα
Κατηγορία:Βιογραφία-επέκταση
Κατηγορία:Ορθόδοξοι λόγιοι
Ζαχαριας
Λεόντιος Ευστράτιος

Ο **Λεόντιος Ευστράτιος** ήταν Κύπριος λόγιος του 16ου αιώνα.
## Βιογραφικά στοιχεία
Γεννήθηκε στο Κοιλάνι της Κύπρου και χρημάτισε μαθητής του Μαξίμου του Μαργουνίου. Διακόνησε για μικρό χρονικό διάστημα στην Κωνσταντινούπολη, και αργότερα ακολούθησε τον μητροπολίτη Θεσσαλονίκης Ματθαίο. 

Επισκέφτηκε την Κέρκυρα και τη Ζάκυνθο, όπου ίσως δίδαξε. Από εκεί έγραψε επιστολή προς τον Μαργούνιο. Ενώ ήταν ιεροδιάκονος, επέστρεψε στην πατρίδα του, και δίδαξε για λίγο τα ελληνικά.  Απεβίωσε όντας ηγούμενος της μονής του Αγίου Ιωάννη του Πίπη στη Λευκωσία σε ηλικία τριάντα πέντε χρονών.

## Συγγράμματα
Ο Λεόντιος Ευστράτιος έγραψε επιστολές, οι οποίες τυπώθηκαν.

## Παραπομπές


## Πηγές
* 

Κατηγορία:Κύπριοι λόγιοι του 16ου αιώνα
Κατηγορία:Κύπριοι μοναχοί
Αλέξανδρος Νερούλης

Ο **Αλέξανδρος Νερούλης** ήταν Έλληνας λόγιος του 16ου αιώνα.

## Βιογραφικά στοιχεία
Γεννήθηκε στη Ζάκυνθο περί τα 1520. Σπούδασε στην Πάδουα, και εγκαταστάθηκε στη Ρώμη όπου αναγορεύτηκε διδάκτωρ της φιλοσοφίας και των ελληνικών και λατινικών γραμμάτων. 

Επέστρεψε στην πατρίδα του και χειροτονήθηκε ιερέας και εκπαίδευσε πολλούς νέους.

Ξανααποδήμησε στην Πάδουα ακολουθώντας πρόσκληση και έγινε καθηγητής ελληνικών.

## Συγγράμματα
* Λεξικό Ελληνογραικικό
* Γυμνάσια Γραμματική
* Επιστολάριον
* Χρονογραφία μερική
* Μέθοδος του ευρίκειν την αρχήν του εκάστου μηνός
* Ειδήσεις πώς ευρίσκεται το νομικόν Φάσκα των Εβραίων
* Πασχάλιον
* Συλλογή των αποστολικών κανόνων
* Κεφάλαια διάφορα περί ιερωσύνης
* Πραγματεία περί μοιχείας
* Σκέψεις περί θεολογίας και περί τα παλαιά ιστορικά
* Πόσα αριθμούνται τα πταίσματα του Κάιν
* Έκθεση της εν 1534 αλώσεως της Κορώνης
* Μικρόν χρονικόν περί Αλιτζέρης
* Περί του βασιλέως Κωνσταντίνου πώς έκτισε ναούς έξ
* Κανόνες περί παρθενίας
* Περί δισυλλάβων, τρισυλλάβων, τετρασυλλάβων, πεντασυλλάβων και εξασυλλάβων ποιών μετρική
* Προοίμνιον εις Ρητορικά γυμνάσματα
* Εξήγηση Σικελικής σημαίας
* Αποφθέγματα και νουθεσίες
* Σημειώσεις εξ Αλεξάνδρου Τραλλιανού, και Γαληνού
Διατήρησε αλληλογραφία με τον Λήσταρχο, Δεκάδυο, Δερβάρη και Ιωάννη Ζυγομαλά.
Τα χειρόγραφά του φυλάγονται ανέκδοτα στην βιβλιοθήκη του Πενεπιστημίου του Τουρίνου.

## Πηγές
* 

Κατηγορία:Έλληνες λόγιοι του 16ου αιώνα
Κατηγορία:Έλληνες συγγραφείς
Νικόλαος Μαλαξός

Ο **Νικόλαος Μαλαξός** ήταν Έλληνας λόγιος του 16ου αιώνα.
## Βιογραφικά στοιχεία
Γεννήθηκε στο Ναύπλιο και εκπαιδεύτηκε πιθανώς στην Κωνσταντινούπολη, από τον σοφό Αντώνιο τον Μέγα Ρήτορα. Παντρεύτηκε την θυγατέρα κάποιου ιερέα και ακολούθησε επίσης το κληρικό επάγγελμα. Χειροτονήθηκε ιερέας και τιμήθηκε αργότερα με το αξίωμα του πρωτοπαπά Ναυπλίου.

Το 1533, ο Μαλαξός έχασε δύο γιους στην επιδημία πανώλης που έπεσε στο Ναύπλιο. Αρρώστησε δε και ο ίδιος και κινδύνεψε, αλλά ανάρρωσε ως δια θαύματος διαφεύγοντας τον θάνατο.

Μετά την άλωση της πατρίδας του από τους Τούρκους ο Νικόλαος μετοίκησε στην Βενετία. Καθ΄ οδόν το καράβι κινδύνεψε να πνιγεί σε κακοκαιρία.

Επιστρέφοντας στην πατρίδα εγκαταστάθηκε στην Κρήτη. Ο Μαλαξός πέτυχε να πάρει στον Χάνδρακα κάποια εφημερία ή εξασφάλισε άλλους πόρους που όμως ήταν αδύνατο να ικανοποιήσουν τις ανάγκες του.

απογοητευμένος επιστρέφει το 1552 στη Βενετία, όπου τα τέλου του έτους αυτού εκλέγεται εφημέριος του Αγίου Γεωργίου και μένει εκεί ως το 1573.

Ο Μαλαξός τα τελευταία χρόνια της ζωής του, από το 1574 ως τα τέλη του 16ου αιώνα τα πέρασε στη Ζάκυνθο ως εφημέριος του ναού του Αγίου Ιωάννου Προδρόμου, που βρισκόταν μέσα στο κάστρο.

## Συγγράμματα
* Το μαρτύριο του αγίου Ιωάννου του εξ Ιωαννίνων, μαρτυρήσαντος την 18η Απριλίου 1526
* Ακολουθίαι εις διαφόρους αγίους
* Ακολουθία Μητροφάνους αρχιεπισκόπου Κωνσταντινουπόλεως
* τροπάρια ιδιόμελα, ειρμοί κλπ
* Περί σημασίας των δακτύλων της χειρός του ιερέως εν τω ευλογείν τον χριστεπώνυμον λαόν
* Κανόνας ικετήριος
* Διήκηση περί του γεγονότος Θαύματος εν τη νήσω Χίω υπό των αγίων και ενδόξων του Χριστού Μαρτύρων Ευστρατίου, Αυξεντίου, Ευγενίου, Μαρδαρίου, και Ορέστου.
## Πηγές
* 

## Εξωτερικοί σύνδεσμοι
*

Κατηγορία:Έλληνες λόγιοι του 16ου αιώνα
Μαλαξός

Με το όνομα **Μαλαξός** μπορεί να αναφέρεται κάποιο από τα εξής πρόσωπα:
* Ο Νικόλαος Μαλαξός, Έλληνας λόγιος του 16ου αιώνα
* Ο Μανουήλ Μαλαξός, Έλληνας λόγιος του 16ου αιώνα
* Ο Γρηγόριος Μαλαξός, Έλληνας λόγιος του 16ου αιώνα
Μιχαήλ Σοφιανός (Χίος)

Ο **Μιχαήλ Σοφιανός** ήταν Έλληνας λόγιος του 16ου αιώνα.
## Βιογραφικά στοιχεία
Γεννήθηκε στη Χίο. Ξάδελφός του ήταν ο Νικόλαος Πετροκόκκινος. Μετανάστευσε στην Ιταλία όπου και σπούδασε στην Πάδουα. Επιστρέφοντας στην Ελλάδα ξαναγύρισε στην Ιταλία όπου ανέλαβε την εκπαίδευση του γιου του δούκα της Σαβοΐας.
 
Πέθανε σε ανθηρή ηλικία.
## Η υπόθεση της Κύπρου
Το 1563 ο Σουλτάνος Σουλεϊμάν Β’ αποφάσισε να αφαιρέσει τη νήσο Κύπρο από τους Ενετούς, με τους οποίους μεν είχε συνυπογράψει συνθήκη ειρήνης. Προσκάλεσε λοιπόν τον ευπατρίδη Χίο και αντιπρόσωπο του τότε βασιλιά της Πορτογαλίας Νικόλαο Πετροκόκκινο, για να ακούσει τις αξιώσεις του οίκου εκείνου επί της Κύπρου. Ο Πετροκόκκινος επιφορτίστηκε από την Πύλη με τη διαπραγμάτευση της μεταβιβάσεως των δικαιωμάτων, και ήλθε στις 20 Φεβρουαρίου 1564 στη Νίκαια και το Πεδεμόντιο για να ενημερώσει τον δούκα της Σαβοΐας. Μετά από πολλές συζητήσεις αποφασίστηκε να αναβληθεί η διαπραγμάτευση.

Ο δούκας, για να φωτιστεί προσέλαβε τον Μιχαήλ Σοφιανό, ίσως μετά από σύσταση του Πετροκόκκινου και του ανάθεσε την εκπαίδευση του γιου του. Από εκείνη τη στιγμή άρχισε να διατηρείται ενεργητική αλληλογραφία του δούκα με την Πύλη διαμέσου του Σοφιανού και του πανίσχυρου Εβραίου Ιωσήφ Νέζη, ευνοουμένου του Σουλτάνου Σελίμη.

Στην υπόθεση αυτή ενεργητικό μέρος έλαβε και ο Χίος Νικόλαος Ιουστινιάνης, αντί του Πετροκόκκινου, τον οποίο έστειλε ο βασιλιάς της Πορτογαλίας ως διοικητή των Ινδικών κτήσεων. Αντί άλλης λύσης η Κύπρος κατάληξε να γίνει οθωμανική επαρχία, ο δε δούκας της Σαβοΐας αντεκδικούμενος έλαβε μέρος στη φοβερή εκείνη συμμαχία κατά των Τούρκων που οδήγησε στη ναυμαχία της Ναυπάκτου και την καταστροφή των Μουσουλμάνων.

## Συγγράμματα
* Σχόλια εις τον Αισχύλο. Έκδοση του 1570.
* μετάφραση στα Λατινικά του «Περί ψυχής» του Αριστοτέλη. Τυπώθηκε στη Λειψία το 1569.
* Υπομνήματα εις Αριστοτέλη
* Επιστολαί περί Αριστοτέλους
* Διάφορα επιγράμματα
* Επίγραμμα εις τον εν Βενετία ναόν του μεγαλομάρτυρος Γεωργίου
Μερικά από τα χειρόγραφα της βιβλιοθήκης του Μιχαήλ μεταφέρθηκαν το 1606 στην Αμβροσιανή από τον Εμμανουήλ Σοφιανό, πιθανώς απόγονό του.
## Πηγές
* 



Κατηγορία:Έλληνες λόγιοι του 16ου αιώνα
Μανουήλ Μαλαξός

Ο **Μανουήλ Μαλαξός** ήταν Έλληνας λόγιος, χρονογράφος, ιστορικός, εκδότης και συγγραφέας νομοκανονικών και ιστορικών έργων του 16ου αιώνα.
## Βιογραφικά στοιχεία
Γεννήθηκε στο Ναύπλιο( ; -Κωνσταντινούπολη 1581), χωρίς όμως να έχουμε περαιτέρω πληροφορίες για το πρώιμο στάδιο της ζωής του. Πατέρας του ήταν ο ιερέας και οικονόμος της μητρόπολης Ναυπλίου και Άργους Δημήτριος Μαλαξός. Πιθανόν αδελφός του να ήταν ο επίσης λόγιος Νικόλαος(†1584).
Έδρασε το β´ μισό του 16ου αιώνα στο Ναύπλιο μέχρι τη κατάληψη του από τους Τούρκους(1539). Γύρω στο 1555 τον εντοπίζουμε στη Βενετία, όπου ασχολείται με εκδοτικές και τυπογραφικές εργασίες. Οι επιχειρήσεις του όμως φαίνεται δεν πήγαν καλά κι επέστρεψε στην Ελλάδα. Το 1561 ήταν ήδη νοτάριος της μητρόπολης Θηβών της Βοιωτίας. Το 1577 εγαταστάθηκε στην Κωνσταντινούπολη όπου φυτοζωούσε διδάσκοντας μικρό κύκλο μαθητών και αντιγράφοντας χειρόγραφα. Εκεί πέθανε το 1581.
## Έργο
Ο Μανουήλ Μαλαξός μας άφησε δύο σπουδαία έργα: το ''Νομοκανών'' και τη *Πατριαρχική Κωνσταντινουπόλεως Ἱστορία* (1584). Το πρώτο γράφτηκε στη Θήβα το 1561 και αποτελεί ένα απάνθισμα ιερών κανόνων και πολιτικών νόμων από παλαιότερα νομοκανόνικά κείμενα (από την *Εκλογή* των Ισαύρων έως τον Αρμενόπουλο. Το δεύτερο αποτελεί συμπίλημα αγνώστων σήμερα ιστορικών πηγών, το οποίο έγραψε κατά παραγγελία του Γερμανού ελληνιστή Μαρτίνου Κρούσιου. Σε ακατέργαστη δημοτική γλώσσα αφηγείται τα ιστορικά του πατριαρχείου από την Άλωση έως το 1578. Το έργο αυτό έχει στενή σχέση με το λεγόμενο Χρονικό του 1570 και τον *Χρονογράφο* του Δωροθέου Μονεμβασίας. Το ενδιαφέρον είναι ότι ο Μανουήλ Μαλαξός χρησιμοποίησε κι άγνωστες μέχρι σήμερα πηγές. Ο Νομοκανόνας γράφτηκε αρχικά σε λόγια γλώσσα-και με αυτή τη μορφή είναι γνωστό μόνο από τέσσερεις κώδικες-αργότερα όμως ο Μανουήλ Μαλαξός έκανε μία παράφραση του έργου στη δημοτική, που σώζεται μέχρι σήμερα σε περισσότερα από τριακόσια χειρόγραφα (με μικρές ή μεγάλες προσθαφαιρέσεις). Εξαιτίας ακριβώς του πλήθους των χειρογράφων, αλλά και των πηγών που πρέπει να ανιχνευθούν, δεν στάθηκε μέχρι σήμερα δυνατή μία κριτική έκδοση του κειμένου αυτού, που ήταν ο κυριότερος κώδικας εκκλησιαστικού και ιδιωτικού δικαίου επί τουρκοκρατίας.

## Συγγράμματα
* Νομοκανών
* *Πατριαρχική Κωνσταντινουπόλεως Ἳστορία*,
* Βιβλίον γνωμικόν
* Στιχηρά ιδιώματα
* Πελοποννησιακά

## Παραπομπές


## Πηγές
* 
*Εγκυκλοπαιδεία Δομή, τόμος 10, σελ.80,λήμμα>Μανουήλ Μαλαξός

Κατηγορία:Έλληνες λόγιοι του 16ου αιώνα
Γρηγόριος Μαλαξός

Ο **Γρηγόριος Μαλαξός** ήταν Έλληνας λόγιος του 16ου αιώνα.

## Βιογραφικά στοιχεία
Γεννήθηκε στο Ναύπλιο και πιθανόν να ήταν συγγενής του Νικόλαου και του Μανουήλ.

## Συγγράμματα
* «Κανόνας στην αγία ομοούσιον, αδιαίρετον, και ζωοποιόν Τριάδα»

## Πηγές
* 



Κατηγορία:Έλληνες λόγιοι του 16ου αιώνα
Κατηγορία:Βιογραφία-επέκταση
Κατηγορία:Εκκλησιαστικοί συγγραφείς
Ιωάννης Σωζόμενος (πρεσβύτερος)

Ο **Ιωάννης Σωζόμενος** ήταν Έλληνας αγωνιστής της Κύπρου και χρονογράφος του 16ου αιώνα.

## Βιογραφικά στοιχεία
Γεννήθηκε στην Κύπρο περί τα μέσα του 16ου αιώνα. Επικεφαλής τεσσάρων χιλιάδων υπερασπίστηκε τη Λευκωσία κατά των Τούρκων το 1570. Ήταν αρχηγός ιππήλατων και πεζών ταγμάτων, και επινόησε πολεμική ανθρωποκτόνο μηχανή. Δηλητηρίασε το νερό των Τούρκων ρίχνοντας δηλητήριο στα πηγάδια, αλλά οι Τούρκοι το έμαθαν εγκαίρως.

Επέζησε την απάνθρωπη σφαγή κατά την άλωση της Λευκωσίας και πιάστηκε αιχμάλωτος του Μουσταφά Πασά, ο οποίος τον έστειλε στην Αμμόχωστο. Εκεί τον έστειλε στους πολιορκημένους να διαπραγματευτεί την παράδοση της πόλης.

Ο Ιωάννης κατάφερε, άγνωστο πώς, να ξεφύγει και κατέφυγε πρόσφυγας στην Ιταλία, στη Βενετία. Εκεί κατέγραψε ό,τι είδε και άκουσε. Το βιβλίο αυτό έτυχε επιμέλειας από τον Φραγκίσκο του Αλταμίρου και εκδόθηκε το 1576.

## Συγγράμματα
* *Narratione della guerra di Nicosia fatta nel reguo di Cipro da’ Turchi l’anno 1570*

## Πηγές
* 

 

Κατηγορία:Κύπριοι λόγιοι του 16ου αιώνα
Κατηγορία:Κύπριοι χρονογράφοι
Ιάσων Σωζόμενος

Ο **Ιάσων Σωζόμενος** ήταν Έλληνας λόγιος του 16ου αιώνα.

## Βιογραφικά στοιχεία
Πιθανώς εγγονός του Ιωάννη. 

Ήταν φιλόσοφος και διδάσκαλος της θεολογίας. Είχε άριστες ρητορικές ικανότητες. Δίδαξε ρητορική και άλλα μαθήματα στο Ελληνικό Φροντιστήριο της Ρώμης. Έγινε θησαυροφύλακας στην αρχιεπισκοπή Κερκύρας.

## Συγγράμματα
Έγραψε εξήγηση στην ποιητική του Αριστοτέλη, λόγους εγκωμιαστικούς και άλλα. 

## Πηγές
* 

Κατηγορία:Έλληνες λόγιοι του 16ου αιώνα
Ιωάννης Σωζόμενος

Ο **Ιωάννης Σωζόμενος** ήταν Έλληνας λόγιος του 16ου αιώνα.
## Βιογραφικά στοιχεία
Ήταν μέλος της οικογένειας των Σωζόμενων. Παιδί ακόμη έφυγε πρόσφυγας από την Κύπρο στην Βενετία, από όπου εισήχθη με υποτροφία στο Ελληνικό Γυμνάσιο της Ρώμης. Εκπαιδεύτηκε με πολύ ζήλο στα Ελληνικά και έγινε ο καλλίτερος της σχολής του. Δίδαξε Ελληνικά στο ίδιο το Γυμνάσιο που σπούδασε. 

Διέτριψε ορισμένα χρόνια στην Ρώμη και επανήλθε στην Βενετία ως διδάκτωρ της φιλοσοφίας. Σπούδασε άλλα πέντε έτη νομικά στο Πανεπιστήμιο της Πάδουα και πήρε το στεφάνι το 1596.

Εγκαταστάθηκε στην Βενετία και ζούσε διδάσκοντας Ελληνικά και δικηγορώντας στην Σύγκλητο.

Διορίστηκε επίσης λογοκριτής των βιβλίων που εκδόθηκαν στην πρωτεύουσα και καθηγητής των εθνικών του Αριστοτέλη.

Πέθανε περίπου το 1629.
## Συγγράμματα
* Έγραψε βιβλίο γραμματικής, από το οποίο όπως λέγεται πολλά ερανίστηκε ο Γρέτζερος στα τέσσερα βιβλία του.
* Συνέταξε επίσης κατάλογο βιβλίων, αρχίζοντας από τα χειρόγραφα που δώρισε ο Βησσαρίωνας μέχρι αυτά που τυπώθηκαν και εκδόθηκαν. Ο κατάλογος αυτός τυπώθηκε στην Βενετία χωρίς να αναφέρει τόπο και χρόνο.
* Επεξεργάστηκε τις δέκα πολιτείες του Πλάτωνα αφαιρώντας τα δυσνόητα μέρη και μεταβάλλοντας το κείμενο σε συνεχή και ευσύνοποτο λόγο, προσθέτοντας δε και διαφωτιστικές σημειώσεις. 
* Προσφώνησε το σύνταγμα που εκδόθηκε στην Βενετία το 1626 προς τον δούκα Κορνήλιο και την Σύγκλητο.
* Μετάφρασε στα λατινικά τα δύο υπομνήματα του Γαληνού στο «Περί επιδημιών» του Ιπποκράτη στην έκδοση του 1617.
* Έγραψε υπομνήματα στο «περί ύψους» του Λογγίνου.
## Πηγές
* 

Κατηγορία:Έλληνες λόγιοι του 16ου αιώνα
Κλαύδιος Σωζόμενος

Ο **Κλαύδιος Σωζόμενος** ήταν Έλληνας λόγιος του 16ου αιώνα.
## Βιογραφία
Πατέρας του ήταν ο Ιωάννης. Προχειρίστηκε το 1583 επίσκοπος της Πώλης και παραιτήθηκε το 1605. Διάδοχός του ήταν κάποιος άλλος ομώνυμός του.
## Πηγές
* 

Κατηγορία:Έλληνες λόγιοι του 16ου αιώνα
Ιάκωβος Παλαιολόγος

Ο **Ιάκωβος Παλαιολόγος** (λατ.: *Jacob Palaeologus*) ήταν Έλληνας λόγιος του 16ου αιώνα με αντιτριαδικές ιδέες. 

## Βιογραφικά στοιχεία
Γεννήθηκε περί το 1520 στη Χίο από γονείς με Βυζαντινή καταγωγή από την οικογένεια των Παλαιολόγων.

Ήλθε στην Ιταλία για να εμπλουτίσει τις γνώσεις του και εκεί ασπάστηκε τις τότε επικρατούσες νέες θρησκευτικές ιδέες. Λόγω των πολιτικών διαταραχών που επικρατούσαν αποδήμησε στη Γερμανία με την ελπίδα ότι εκεί θα έβρισκε ελευθερία συνείδησης. Συνέχισε να περιπλανιέται για κάμποσα χρόνια, μέχρι που εγκαταστάθηκε στην Τρανσυλβανία, όπου το 1569 διαδέχτηκε τον Ιωάννη Σόμμερ στη θέση του εφόρου του γυμνασίου του Κλουζ-Ναπόκα. 

Εκείνη την εποχή άκμαζε η ηγετική φιγούρα των αντιτριαδικών, ο Σίμων Βουδναίος, ο οποίος ανέπτυξε τις αρχές του Λαιλίου Σοκίνου και θεωρούταν αρχηγός των ημιεβραϊζόντων της Λιθουανίας. Ο Παλαιολόγος έγινε θερμός οπαδός των ιδεών Βουδναίου, και εφάμιλλός του στην παιδεία και τη ρητορική δεινότητα. Τόσο διατάραξε η διδασκαλία του Ιάκωβου την κοινή ησυχία, ώστε ο Σοκίνος, τον οποίο η νέα θρησκευτική κίνηση θεωρούσε αρχηγό της, αναγκάστηκε να αποκηρύξει τα διδασκόμενα. Αλλά και η εξουσία δεν άργησε να ενεργοποιηθεί, συλλαμβάνοντας τον Παλαιολόγο, ο οποίος οδηγήθηκε αιχμάλωτος στον Πάπα Γρηγόριο ΙΓ’ που προ πολλού ήδη είχε ζητήσει τη σύλληψή του. 

Ο Παλαιολόγος οδηγήθηκε στη Ρώμη και παραδόθηκε στο ιεροδικείο. Δικάστηκε και καταδικάστηκε σε θάνατο δια πυρός ζωντανός. 

Ο Κιάππης λέει ότι πάνω στην πυρά ο Παλαιολόγος στις 22 Μαρτίου 1585 κήρυξε μετάνοια για τα συγγράμματα και τη διδασκαλία του και ζήτησε προθεσμία για να σκεφτεί. Οι ιεροδικαστές πείστηκαν για το ειλικρινές των λόγων του και τον επανέφεραν στη φυλακή, όπου και συνέγραψε μερικά έργα γεμάτα ευλάβεια και σοφία. Η διήγηση αυτή του Κιάππη όμως δεν επαληθεύεται από άλλες πηγές.

## Συγγράμματα
* Το σπουδαιότερο των συγγραμμάτων του είναι το «De magistratu politico» που τυπώθηκε με επιμέλεια του Σίμωνος Βουδναίου στη Λόσκη της Λιθουανίας το 1573.

## Παραπομπές


## Βλέπε επίσης
* Ουνιταριανοί

## Πηγές
* 

Κατηγορία:Έλληνες λόγιοι του 16ου αιώνα
Κατηγορία:Ουνιταριανοί
Κατηγορία:Αντιτριαδισμός
Ιακωβος
Σίμων Βουδναίος

Ο **Σίμων Βουδναίος** (πολωνικά: *Szymon Budny*, 1550-1593) ήταν ανθρωπιστής, εκπαιδευτικός, εβραϊστής, μεταφραστής της Αγίας Γραφής, φιλόσοφος, κοινωνιολόγος, και ιστορικός του 16ου αιώνα, Πολωνικής-Λευκορώσικης καταγωγής. Ήταν, επίσης, γνωστός για τις αντιτριαδικές θεολογικές του απόψεις.

## Βιογραφικά στοιχεία
Έδρασε ενεργά μετά το 1570. Ανέπτυξε τις αρχές του Λαιλίου Σοκίνου μέχρι των τελευταίων συνεπειών, ενώ θεωρείτο αρχηγός των ημιεβραϊζόντων της Λιθουανίας. Οι αντίπαλοί του, θεώρησαν ότι ο Βουδναίος *μετέβαλε την τάξη των γεγονότων που εξιστορούνται στα ευαγγέλια, αλλοίωσε, διέφθειρε και εξήγγειλε διάφορα μέρη της Νέας Διαθήκης, με σκοπό να παρουσιάσει τα πάντα υπέρ του συστήματός του*.

Εκτός από την άρνηση της θεότητας του Ιησού Χριστού και του Αγίου Πνεύματος, υποστήριξε ότι ο Χριστός δεν έπρεπε να λατρεύεται, ούτε και να επικαλείται το όνομά του στις προσευχές. 

Είχε δεινές ρητορικές ικανότητες και συντέλεσε στον προσηλυτισμό πολλών πιστών στη Λιθουανία, Πολωνία, Πρωσία και αλλού.

## Υποσημειώσεις


## Δείτε επίσης
* Ιάκωβος Παλαιολόγος (Jacobus Palaeologus)

## Πηγές

* 

Κατηγορία:Θεολόγοι
Κατηγορία:Ουνιταριανοί
Κατηγορία:Αντιτριαδισμός
Δανιήλ Φουρλάνος

Ο **Δανιήλ Φουρλάνος** ήταν Έλληνας λόγιος του 16ου αιώνα.

## Βιογραφικά στοιχεία
Γεννήθηκε στο Ρέθυμνο της Κρήτης στις αρχές του 16ου αιώνα. Σπούδασε οκτώ χρόνια φιλοσοφία, νομική και ιατρική επιστήμη στην Πάδοβα, και έλαβε διδακτορική δάφνη και στις τρεις.

Μετά τις σπουδές του επέστρεψε στην πατρίδα του, όπου επί αρκετό διάστημα εξάσκησε την ιατρική, αλλά αποδήμησε ξανά για πολιτικούς λόγους στη Βενετία. Δίδαξε εκεί φιλοσοφία σε διάφορους ευγενείς. Διορίστηκε στη συνέχεια καθηγητής στο Πανεπιστήμιο της Πάδοβας, όπου και δίδαξε μέχρι τον θάνατό του.

Ο Φουρλάνος υπήρξε διακεκριμένος λόγιος και ιατρός της εποχής του, με ευρωπαϊκή αναγνώριση και ακτινοβολία. Ο Γ. Ζαβίρας αναφέρει ότι ο σύγχρονος του Φουρλάνου Κων. Ζερβός σε επιστολή του προς τον Κρούσιο, γράφει για τον Ρεθύμνιο λόγιο τα εξής: *«Ο Φουρλάνος είναι έν τε τη ιατρική και φιλοσοφία τα μάλιστα εξησκημένος»*. Παραλλήλως, ο Φουρλάνος υπήρξε και αξιόλογος συγγραφέας.

Απεβίωσε το 1596.

## Συγγράμματα
* *De judiciis*
* Έγραψε σε ελληνική και λατινική γλώσσα υπομνήματα στα:
** *Περί ζώων μορίων* του Αριστοτέλη
** *Αφορισμοί* του Ιπποκράτη
** έργα του Θεοφράστου

## Πηγές
* 
* Γκιάλας, Αθανάσιος: *Η ελληνική ιατρική και οι `Ελληνες ιατροί από της Αλώσεως μέχρι της Εθνεγερσίας*, Αθήναι 1979



Κατηγορία:Έλληνες ιατροί του 16ου αιώνα
Κατηγορία:Έλληνες λόγιοι του 16ου αιώνα
Στέφανος Λουζινιάνος

Ο **Στέφανος Λουζινιάνος** ήταν Έλληνας λόγιος του 16ου αιώνα.

## Βίος
Γεννήθηκε στην Λευκωσία της Κύπρου το 1537. Νέος εντάχθηκε στο τάγμα του Αγίου Δομίνικου και άλλαξε το βαφτιστικό του όνομα από Ιάκωβος σε Στέφανος. 

Σπούδασε στην πατρίδα του υπό κάποιον Άρμένιο επίσκοπο Ιουλιανό. Σε ηλικία μόλις τριάντα χρονών εξελέγη Βικάριος της Δυτικής Αρχιεπισκοπής της Κύπρου. Μετά την άλωση του νησιού αποδήμησε στην Ιταλία και διέτρεξε πολλούς τόπους συγκεντρώνοντας λύτρα για την εξαγορά των αιχμαλωτισμένων συγγενών του. 

Στην Ρώμη γνωρίστηκε με τον πρεσβευτή της Γαλλίας και στάλθηκε στο Παρίσι το 1577, όπου και παρέμεινε διδάσκοντας. 

Επέστρεψε στη Ρώμη και απεβίωσε το 1590.

## Εργογραφία
* Corografia o brave istoria Universalle dell`isola di Cipro principiando al tempo di Noe per irsine al 1573. Το έργο αυτό εκδόθηκε στην Βονωνία και μεταφράστηκε στα Γαλλικά υπό τον τίτλο Description abregée de l´ile de Chypre, deputis le temps de Noè, jusqu’en 1572 και αεκδόθηκε στο Παρίσι το 1572. Αν και περιέχει πολλά απίθανα και ανύπαρκτα γεγονότα της αρχαίας ιστορίας, όπως ήταν συνήθιο τότε να γράφονταν όλες οι αρχαίες ιστορίες, περιλαμβάνει όμως πολύ ενδιαφέροντα γεγονότα περί των τελευταίων πολέμων στην Κύπρο.
* Corone. Padova 1577. Περιέχει πέντε λόγους στα ιταλικά περί των καθηκόντων των ηγεμόνων, προσφωνούμενοι προς τον βασιλιά της Γαλλίας Ερρίκο Γ’
* Histoire generale des royaunies de Hierusalem, Cypre, Armenie, et lieux convoisins etc. depais te deluge universel, jusqu’ en Pan 1572, Παρίσι 1579
Genealogoie de la Royale moison des Boarbons. Paris 1580
* Genealogie de soixante-sept maisons tres-nobles partie de France, partie etrangeres, issues de Merovee fils de Teheodoric II, roi d’Austrasie, avec armoiries. Paris 1586
* Βασιλικόν Φυλακτήριον. Περιέχει μακρά απαρίθμηση σημαντικών προσώπων και των δύο φύλων που ασπάστηκαν τον μοναχικό βίο. Πρόκειται για το δεύτερο μέρος τιρμερούς συγγράμματος. Το τρίτο μέρος περιέχει κατάλογο μονασάντων ηγεμόνων.

## Παραπομπές


## Πηγές
* 

Κατηγορία:Κύπριοι λόγιοι του 16ου αιώνα
Κατηγορία:Κύπριοι χρονογράφοι
Ιάσων Δενόρες

Ο **Ιάσων Δενόρες** ήταν Κύπριος λόγιος του 16ου αιώνα.

## Βιογραφία
Γεννήθηκε στην Λευκωσία της Κύπρου και σπούδασε φιλοσοφία στην Πάδουα. Μετά την διδακτορική αναγόρευση επέστρεψε στην πατρίδα του. Μετά την άλωση του νησιού ήρθε στην Βενετία, χρημάτισε δάσκαλος και το 1577 διορίστηκε καθηγητής της φιλοσοφίας στην Πάδουα. Στην θέση αυτή παρέμεινε μέχρι το θάνατό του το 1590. Πέθανε από υπερβολική λύπη, διότι ο μοναχογιός του σκότωσε σε μονομαχία έναν ευγενή Ενετό και γι' αυτό εξορίστηκε.

## Εργογραφία

* Institutio in Philosophiam Ciceronis
* Epitome praeceptorum de arte dicendi ex Ciceronis
* Librum de constitutione partium humane, et civilis philosophiae
* Institutio Reipublicae optimae
* Oratio ad ducem Venetiarum
* De principiis causis et incrementis que comoedia, tragoedia, et carmen heroicum sibi conciliant, ex morali philosophiae et civili.
* De sphaera, cum dissertatione de Geographia
* De mundo, ejusque partibus, tum simplicibus, tum mistis
* Isagage in III libros Aristotelis Rhetoricorum
* Poetica

## Παραπομπές


## Πηγές
* 

Κατηγορία:Κύπριοι λόγιοι του 16ου αιώνα
Πέτρος Δενόρες

Ο **Πέτρος Δενόρες** ήταν Έλληνας λόγιος του 16ου αιώνα.

## Βιογραφικά στοιχεία
Πατέρας του ήταν ο Ιάσονας. Ήταν άνδρας των γραμμάτων. Διετέλεσε γραμματέας διαφόρων καρδιναλίων. Έζησε στην Βενετία μέχρι που σκότωσε κάποιον Ενετό ευγενή σε μονομαχία και εξορίστηκε.

## Συγγράμματα
Αποθανών εγκατέλειψε πολλά ποιήματα χειρόγραφα, μεταξύ των οποίων διαμνημονεύεται ο βίος του Παύλου Δ’.

## Πηγές
* 

Κατηγορία:Έλληνες λόγιοι του 16ου αιώνα
Ανδρέας Ευδαιμονογιάννης

Ο **Ανδρέας Ευδαιμονογιάννης** ήταν Έλληνας λόγιος του 16ου αιώνα.

## Βιογραφικά στοιχεία
Γεννήθηκε στον Κύδωνα της Κρήτης από γονείς με καταγωγή από την οικογένεια των Παλαιολόγων που κατέφυγαν εκεί μετά την άλωση της Κωνσταντινούπολης. 

Διδάχτηκε τα πρώτα γράμματα στην πατρίδα, και ήρθε στην Πάδουα μαζί με τον συμπατριώτη του Κωνσταντίνο Παλαιόκαπα, όπου παρακολούθησε μαθήματα ρητορικής και φιλοσοφίας. Μετά τον θάνατο του Κωνσταντίνου το 1574 εγκαταστάθηκε στη Ρώμη μαζί με τον αδελφό του Παλαιόκαπα. Ασπάσθηκε τον καθολικισμό και κατατάχτηκε στο τάγμα του Ιησού.

Προοριζόταν να γίνει καρδινάλιος, αλλά δεν πρόλαβε, διότι απεβίωσε. Πέθανε στην Ρώμη σε ηλικία εβδομήντα χρονών.

## Συγγράμματα
* Castigatio Lamberti Danecei Calviniani ministri pro Car J, Bellarmini controversis
* De anticristo libri
* Epistola monitoria ad Ioannem Balchaium
* Apologia pro R. P. Henrico Garneto
* Confutatio Anticoloni
* Castigatio Apocalypsis
* Parallelum torti et tortoris
* Responsio ad epistolam Isaaci Casauboni
* Responsio ad caput IV primae exercitationis Casauboni, et ad Antilogam Roberti abbato adversus apologiam P. Garneti
* Refutatio exercitationam Casauboni
* Epistola ad amicum Gallum super dissertatione politica Leigresseri
* Επιστολαί προς διάφορους Ελληνιστί και λατινιστί

## Πηγές
* 



Κατηγορία:Έλληνες λόγιοι του 16ου αιώνα
Συμεών Καβάσιλας

Ο **Συμεών Καβάσιλας** ήταν Έλληνας λόγιος του 16ου αιώνα.
## Βιογραφικά στοιχεία
Γεννήθηκε στην Ακαρνανία. Σπούδασε στην Πάδουα, μετέβη στην Κωνσταντινούπολη, όπου χειροτονήθηκε διάκονος και εγκαταστάθηκε στο Πατριαρχείο διδάσκοντας. Ασχολείτο ιδίως με τις φυσικομαθηματικές επιστήμες. 

## Συγγράμματα
* Έγραψε λύσεις για πολλά προβλήματα και τα αλληλογραφούσε στον Κρούσιο.
* Δύο επιστολές του από την Πάδουα το 1582 προς Γαβριήλ Σεβήρο εξέδοσε ο Λάμιος. Άλλες τέσσερις από την Κωνσταντινούπολη προς Κρούσιο και Γερλάχιο δημοσιεύτηκαν στην Τουρκογραικία. Σε μία από αυτές περιγράφει την τότε πόλη των Αθηνών, των κατοίκων και της γλώσσας της.
* Μετάφρασε στην απλοελληνική το επιθαλάμιο του Κρουσίου στον Ιωάννη Νίγρο που δημοσιεύτηκε στην Τουρκογραικία.
* Καταγίνονταν όπως γράφει στον Κρούσιο, με την μετάφραση στην απλοελληνική των μύθων του Αισώπου, και μερικών άλλων του Ισοκράτη. Κατά πάσα πιθανότητα πρόκειται για τις εκδόσεις που έγιναν πολλές φορές στην Βενετία.
* Έγραψε από δύο επιγράμματα στον Δαμασκηνό Ναυπάκτου και Γεώργιο Πηγά, και μία επιστολή στον Μάξιμο Μαργούνιο, διδάσκαλό του.
* Προς τον Καβάσιλα διευθύνει επιστολή του ο Φραγκίσκος Κόκκος, η οποία περιλαμβάνεται στο επιστολάριο του Κορυδαλλέα.

## Πηγές
* 

Κατηγορία:Έλληνες λόγιοι του 16ου αιώνα
Κατηγορία:Ακαρνάνες
Ιωάννης Κορέσης

Ο **Ιωάννης Κορέσης** ήταν Έλληνας λόγιος του 16ου αιώνα.
## Βιογραφικά στοιχεία
Γεννήθηκε στη Χίο και έγινε ιατρός. Αναφέρεται ως μάρτυρας σε μια διαθήκη που συντάχτηκε στη Χίο στις 10 Νοεμβρίου 1550.
## Συγγράμματα
Δύο επιστολές από τη Χίο προς τον Θεοδόσιο Ζυγομαλά, δημοσιευμένες στην Τουρκογραικία. Ο Μαργούνιος διεύθυνε μια επιστολή στον Κορέση.
## Πηγές
* 

Κατηγορία:Έλληνες λόγιοι του 16ου αιώνα
Λεονάρδος Μινδόνιος

Ο **Λεονάρδος Μινδόνιος** ή **Μεντόνιος** ή **Λεονάρδος Μεντώνης-Σγούτας** ήταν Έλληνας λόγιος και ιατρός του 16ου αιώνα.

## Βιογραφία
Γεννήθηκε στη Χίο, μάλλον πριν το 1550 αφού, καθώς γράφει ο Γ. Ζολώτας: *«ο Μινδώνιος ασφαλώς δεν ήτο πλέον παις, αλλά ανήρ, εφ' όσον ο ίδιος περιγράφει ως αυτόπτης μάρτυς την κατάληψιν της Χίου υπό των Τούρκων»*. η οποία έλαβε χώρα το 1566.
Ο Λεονάρδος σπούδασε ιατρική και φιλοσοφία στο Πανεπιστήμιο της Πάδοβας, στην Ιταλία. Μετά τις σπουδές του εγκαταστάθηκε  για κάποιο διάστημα στην Αγχίαλο, όπως μαρτυρεί επιστολή του προς τον Θεοδόσιο Ζυγομαλά με ημερομηνία 12/2/1576. Στη συνέχεια ο Μεντώνης προσκλήθηκε στην Κωνσταντινούπολη, όπου έγινε σύμβουλος του Οικουμενικού Πατριάρχη Ιερεμία του Β΄, ενώ παράλληλα δίδασκε στην Πατριαρχική Ακαδημία μέχρι το 1580. Τη χρονιά εκείνη ο Μινδόνιος εγκατέλειψε τη βασιλεύουσα και εγκαταστάθηκε στη γενέτειρά του Χίο. Αυτό διαπιστώνεται από έγγραφο χρονολογημένο το 1580 και υπογραφόμενο από τον ίδιο στη Χίο. Υπάρχουν, επίσης, επιστολές του Πατριάρχη Μελετίου Πηγά των ετών 1591 και 1599 που απευθύνονται προς «τον ιατρόν Μεντώνην» και άλλους Χίους λογίους. Ο Μεντώνης άσκησε την ιατρική στη Χίο μέχρι τον θάνατό του, ο οποίος υπολογίζεται ότι συνέβη μετά το 1605 καθόσο αυτό το έτος αναφέρεται σε κώδικες της Χίου ως ζων.

## Εργογραφία
Ο Μεντώνης υπήρξε αξιόλογος συγγραφέας. Ανάμεσα στα έργα του περιλαμβάνονται υπομνήματα σε έργα του Αριστοτέλη και του Ερμογένη. Στον Μινδόνιο απεύθυναν επιστολή ο Κρούσιος το 1578 και ο Μάξιμος Μαργούνιος.

## Πηγές
* Κωνσταντίνος Άμαντος: *Τα γράμματα εις την Χίον κατά την Τουρκοκρατίαν*, Πειραιεύς 1946
* Αθανάσιος Ι. Γκιάλας: *Η ελληνική ιατρική και οι `Ελληνες ιατροί από της Αλώσεως μέχρι της Εθνεγερσίας*, Αθήναι 1979
* 

Κατηγορία:Έλληνες λόγιοι του 16ου αιώνα
Κατηγορία:Έλληνες ιατροί του 16ου αιώνα
Ιωάννης Μινδόνιος

Ο **Ιωάννης Μινδόνιος** ήταν Έλληνας λόγιος του 16ου αιώνα.
## Βιογραφικά στοιχεία
Ήταν αδελφός ή συγγενής του Λεονάρδου. 
## Συγγράμματα
Σώζεται ωραίο ηρωελεγείο επίγραμμα στον πατριάρχη Διονύσιο που εκδόθηκε υπό Γλυζωνίου το 1595 από τον Μηνάιο του Αυγούστου.
## Πηγές
* 

Κατηγορία:Έλληνες λόγιοι του 16ου αιώνα
Σολομών Ροδινός

Ο **Σολομών Ροδινός** ήταν Έλληνας λόγιος του 16ου αιώνα.
## Βιογραφικά στοιχεία
Γεννήθηκε γύρω στο 1516 στην Ποταμιού της Κύπρου. Σπούδασε στην Αμμόχωστο. Ήταν αυτόπτης μάρτυρας της άλωσης της πατρίδας του. Πέθανε το 1586, σε ηλικία εβδομήντα ετών. Γιος του ήταν ο Νεόφυτος.

## Συγγράμματα
Έγραψε ημερολόγιο από της εμφανίσεως του τουρκικού στόλου μέχρι της κατακτήσεως του νησιού. Πρόσθεσε και περιγραφή των γενομένων σεισμών, βροχών, ακρίδων, λοιμού, και άλλων θανατικών. Στο ημερολόγιό του θρήνησε την απώλεια της πατρίδας του σε στίχους και πεζό λόγο.

## Πηγές
* 

Κατηγορία:Κύπριοι λόγιοι του 16ου αιώνα
Κατηγορία:Κύπριοι χρονογράφοι
Μιχαήλ Κορέσης

Ο **Μιχαήλ Κορέσης** ήταν Έλληνας λόγιος του 16ου αιώνα.
## Βιογραφικά στοιχεία
Γεννήθηκε στη Χίο και έγινε γιατρός. Πιθανώς ήταν αδελφός του Ιωάννη.
## Συγγράμματα
Έγραψε δύο επιστολές από τη Χίο στον Ζυγομαλά και στον οικουμενικό Πατριάρχη Μητροφάνη, τις οποίες δημοσίευσε ο Κρούσιος.
## Πηγές
* 

Κατηγορία:Έλληνες λόγιοι του 16ου αιώνα
Αλοΰσιος Λολλίνος

Ο **Αλοΰζιος Λολλίνος** ήταν Έλληνας λόγιος του 16ου αιώνα.

## Βιογραφικά στοιχεία
Γεννήθηκε στην Γόρτυνα της Κρήτης το 1557. Η οικογένειά του μετανάστευσε στην Βενετία. Νέος ακόμα ο Αλοΰζιος κατείχε την Ελληνική και Λατινική γλώσσα, και από φλογερό πατριωτισμό αποφάσισε να επιστρέψει στην Κρήτη. Ξανάφυγε όμως για την Βενετία, λυπημένος από την οικτρή κατάσταση του σκλαβωμένου νησιού. Στην Βενετία συνέχισε τις σπουδές του με μεγαλύτερο ζήλο. Πήγε στο Γυμνάσιο της Πάδουας, παρακολούθησε τις παραδόσεις φυσικομαθηματικών επιστημών και έμαθε την Χαλδαιϊκή και την Εβραϊκή γλώσσα. Σπούδασε νομικά και έκανε διδακτορική διατριβή. 

Απεβίωσε σε ηλικία εβδομήντα χρονών το 1626 απολαμβάνοντας την τιμή μαι την υπόληψη των συγχρόνων του και την φήμη ανδρός σοφού.

## Συγγράμματα
* Έγραψε ένθερμα υπερασπιστικά κείμενα για την τιμή της πατρίδας του.
* Έγραψε επίσης την ιστορία του Μαυροκηνού «Vitam Andreae Mauroceni» που τυπώθηκε στη Βενετία το 1623. 
* Επιστολές προς διαφόρους.

## Πηγές
* 



Κατηγορία:Έλληνες λόγιοι του 16ου αιώνα